HC के आदेश के बाद पुलिस ने तंबू उखाड़े, विरोध करने पर 50 से ज्यादा सरपंच हिरासत में
हरियाणा में ई-टेंडरिंग के विरोध में सरपंचों के पक्के धरने को लेकर सरकार सख्त हो गई है। पंचकुला में सरपंच द्वारा रोड ब्लॉक करने को लेकर ACP कम एग्जीक्यूटिव मजिस्ट्रेट की और से सरपंच एसोसिएशन के नेताओं को नोटिस जारी किया गया है।
पंजाब एवं हरियाणा हाईकोर्ट के निर्देश पर पंचकूला पुलिस ने देर रात 10 बजे सरपंचों के पक्का धरने पर लगे तंबुओं काे उखाड़ दिया। पुलिस ने उनका पूरा बोरिया बिस्तर समेटना शुरू किया तो सरपंचों ने इसका विरोध शुरू कर दिया। जिसके बाद पुलिस ने 50 से ज्यादा प्रदर्शन कर रहे सरपंचों को हिरासत में ले लिया। पुलिस ने हल्का बल प्रयोग कर धरनास्थल करा लिया। कल सुबह पुलिस को HC में रिपोर्ट सौंपनी है।
इससे पहले पंचकूला-चंडीगढ़ की बंद की गई रोड पर पंजाब हरियाणा हाईकोर्ट में जनहित याचिका पर सुनवाई करते हुए हाईकोर्ट ने डीसी पंचकूला को शनिवार रात 10 बजे से पहले पंचकूला-चंडीगढ़ रोड को खाली कराने के निर्देश दिए थे। कोर्ट ने पंचकूला पुलिस के डीसीपी से सोमवार सुबह को इस मामले में की गई पूरी कार्रवाई की रिपोर्ट भी मांगी हैं।
रात में सरपंचों पर पुलिस कार्रवाई की तस्वीरें...
दिन में जारी हुआ था नोटिस
पुलिस की इस कार्रवाई से पहले सरपंचों को रोड ब्लॉक करने पर ACP कम एग्जीक्यूटिव मजिस्ट्रेट ने नोटिस जारी कर दिया था, जिसमें उन्हें 2 घंटे में रोड ख़ाली करने को कहा गया है। नोटिस में चेतावनी दी गई कि अगर वह दिए टाइम में रोड खाली नहीं करेंगे तो रविवार 10 बजे एग्जीक्यूटिव मजिस्ट्रेट के समक्ष अपने बयान दर्ज करवाने होंगे।
पीछे हटे सरपंच, एक तरफ का रास्ता खोलना पड़ा
इससे पहले सरकार की सख्ती के बाद सरपंच पीछे हट गए। उनकी चंडीगढ़ और पंचकूला के पुलिस अधिकारियों के साथ मीटिंग हुई। जिसके बाद उन्हें एक तरफ का रास्ता खोलने के लिए मजबूर होना पड़ा। अब चंडीगढ़ से पंचकूला जाने वाला रास्ता खोल दिया गया है।
सरपंचों को दिया गया नोटिस...
लिखित समझौते पर सरपंचों ने किए हस्ताक्षर
पुलिस के साथ हुए समझौते पर सरपंचों ने साइन भी किए ताकि कल इस बारे में पुलिस या प्रशासन कोई सख्त फैसला न ले। इस बारे में सरपंच एसोसिएशन हरियाणा के प्रदेश अध्यक्ष रणवीर सिंह ने कहा हम एक साइड में ही बैठे रहेंगे। इस दौरान सरपंच शांति पूर्वक तरीके से अपनी मांगों को लेकर दूसरी तरफ प्रदर्शन करेंगे।
लाठीचार्ज के बाद लगाया पक्का धरना
2 दिन पहले सरपंचों ने चंडीगढ़ में हरियाणा सीएम के निवास के घेराव की घोषणा की थी। इसके लिए 20 हजार सरपंच पंचकूला में इकट्‌ठा हुए। हालांकि चंडीगढ़ में घुसने से पहले पुलिस ने उन्हें रोक लिया। सरपंचों ने पुलिस की बैरिकेडिंग तोड़ दी।
जिसके बाद पुलिस ने सरपंचों को दौड़ा-दौड़ाकर पीटा। जिसमें 100 से ज्यादा सरपंच और पुलिसकर्मी घायल हुए। इसके बाद पुलिस ने सरपंचों के खिलाफ केस भी दर्ज किया। हालांकि इससे खफा सरपंच अब पंचकूला में पक्का धरना लगाकर बैठे हैं।
9 मार्च को होगी सीएम से मीटिंग
सरपंच पंचायत के 2 लाख से ज्यादा के काम में ई-टेंडरिंग का विरोध कर रहे हैं। हालांकि सरकार इससे इनकार कर चुकी है। सरपंचों की पंचायत मंत्री देवेंद्र बबली से मीटिंग हुई। उसके बाद सीएम के OSD भूपेश्वर दयाल से भी बात हुई लेकिन उसमें भी सहमति नहीं बनी। इसके बाद सरपंचों और डीआईजी पंचकूला मीटिंग हुई। जिसमें 9 मार्च को सरपंचों को सीएम से मुलाकात का न्योता दिया गया है।
ये खबर भी पढ़ें 
पंचायत मंत्री ई-टेंडरिंग छोड़ने को राजी नहीं: टोहाना में बोले- सरकार ने प्रणाली लागू की; जल्द सरपंचों-सीएम की बैठक में होगी चर्चा 
हरियाणा के पंचायत मंत्री देवेंद्र बबली ने कहा है कि उनकी सरपंचों के साथ हुई मीटिंग में सरपंचों ने एक मांग पत्र रखा था, जिसमें बहुत सी मांगों पर विचार करके इम्प्लीमेन्ट किया जा सकता है। सीएम मनोहर लाल अभी जी-20 के कार्यक्रमों में व्यस्त हैं, इनके निपटने के बाद सरपंचों को कैबिनेट के साथ बैठाकर उनकी मांगों पर चर्चा कर ली जाएगी पूरी खबर पढ़ें
हरियाणा में सरपंचों पर पुलिस का लाठीचार्ज:चंडीगढ़ में घुसने के लिए पंचकूला में बैरिकेडिंग तोड़ी, ई-टेंडरिंग का कर रहे विरोध 
हरियाणा में बुधवार को ई-टेंडरिंग का विरोध करने चंडीगढ़ जा रहे सरपंचों को पुलिस ने पंचकूला में ही रोक लिया। सरपंच पुलिस द्वारा लगाए गए बैरिकेड्स पर चढ़ गए। पुलिस ने उन्हें रोकने की कोशिश की तो सरपंचों ने धक्का-मुक्की कर दी। सरपंचों ने बैरिकेड तोड़ दिए (पूरी खबर पढ़ें)